རི་མོ་མ་བྲིས་པའི་ཡར་སྔོན་ལ།ཁོས་རང་གི་ལོབས་ཕྱོགས་ལྟར་དུ་སྒེའུ་ཁུང་ལས་ཐུར་དུ་དཔྱངས་པའི་དཀར་གསལ་གྱི་དུང་ཟླར་ཐེངས་ཤིག་བལྟས་ནས་ཡང་བསྐྱར་རང་གི་ཡུམ་ཆེན་གྱི་ཞལ་རས་ཨེ་མངོན་དུ་མིག་གིས་ཕུར་ཚུགས་སུ་བལྟས་ནས་ཡུན་རིང་དུ་བསྡད་ཀྱང་།རེ་འབྲས་མ་སྨིན་པས་ཁོས་སྔམ་པ་ཡང་མོ་ཞིག་ཕྱུང་རྗེས་སྟེགས་བུའི་མདུན་དུ་ཙོག་པུར་བསྡད་དེ་ཐོག་མར་ཤོག་བུའི་ངོས་སུ་གོར་ཞིང་ཟླུམ་པའི་ཟླ་གཟུགས་ཀྱི་དབྱིབས་ཤིག་བྲིས་ཤིང་།དེ་ནས་རིམ་བཞིན་སྐར་ཆེན་ལྟ་བུའི་མིག་ཟུང་དང་བྱ་རྒོད་ཀྱི་གཤོག་རུ་བརྐྱངས་འདྲའི་སྨིན་མ།གཟེངས་མཐོ་བའི་སྣ།བིམ་པའི་མཆུ་སྒྲོས།རྒྱ་ལྕང་ལྟ་བུའི་སྐྲ་ལོ་བཅས་བསམ་གཞིག་ཞིབ་མོ་དང་མཉམ་དུ་ཐོགས་རྡུགས་མེད་པར་བྲིས་ཚར།བུ་ཆུང་བཀྲ་ཤིས་ཟླ་བས་བྲིས་ཚར་བའི་རི་མོའི་ཤོག་ལྷེ་དེ་ལག་པ་གཉིས་ཀྱིས་མིག་མདུན་དུ་ཡར་བཀྱགས་ནས་ཡང་བསྐྱར་དངན་པ་ཡང་མོ་ཞིག་བཏོན་ཏེ།སྙིང་གི་འཕར་སྒྲའང་རྒྱུན་ལྡན་མིན་པ་ལྟར་སྣང་ཞིང་ལྷག་པར་རེ་ཆད་དང་སྡུག་ཡུས་མངོན་པའི་སྐྱོ་ཉམས་ཀྱི་མིག་མདངས་ལས་མྱུར་བ་མྱུར་བར་ཨ་མར་མཇལ་རྒྱུ་བྱུང་ན་སྙམ་པའི་རེ་ལྟོས་དང་སང་ཉིན་ཨ་མའི་ཚབ་ཏུ་ཨ་ཕྱི་དང་མཉམ་དུ་ཐིས་བ་དགོན་པའི་གྲྭ་འཆམ་ལ་ལྟ་རུ་འགྲོ་འདོད་ཀྱི་སེམས་ཤུགས་དྲག་ཏུ་འཕྱུར་བའང་ཚོར་ཐུབ།ཁོས་དཀར་སིང་ངེར་མངོན་པའི་སྒེའུ་ཁུང་ལ་བལྟས་པར།སྒེའུ་ཁུང་གི་ཤེལ་སྒོའི་ཟླ་འོད་ལས་གསལ་ལ་མི་གསལ་བའི་གྲིབ་གཟུགས་ཤིག་མངོན་ལ།ཁོས་དེ་ནི་རང་གི་ཨ་མ་ཡིན་པར་འཆར་སྣང་བྱས་པ་ན།ཨ་མ་རང་གི་མིག་མདུན་དུ་ཡོད་པ་ལྟར་སྣང་།བཀྲ་ཤིས་ཟླ་བའི་ཨ་མ་ནི་ཤ་རིད་ཅིང་གཟུགས་ཐུང་བའི་ཨ་མ་སྡུག་རུས་ཅན་ཞིག་ཡིན་ཞིང་།རྒྱུན་དུ་བྱ་ལས་གང་སྒྲུབ་ཀྱང་འཛུམ་དམུལ་དམུལ་གྱིས་གདོང་གཏོད་མཁན་ཞིག་ཡིན།ཉིན་མོར་རྟག་ཏུ་སྒོ་ཁ་ཕྱི་ནང་དང་ཟོག་ར།ཐབ་ཚང་བཅས་སུ་ཡར་འདུར་མར་འདུར་སྒོས་ལས་ཀའི་གསེང་དུ་ཁོམ་ལོང་ཨེན་ཙམ་ཡང་མེད་ཅིང་།དགོང་མོར་སླེབས་པ་ན།མོས་དགོང་བསང་གཏོང་བ་དང་མཆོད་མེའི་ཞལ་ཕྱེ་བ།ཁྱི་ལ་ལྟོ་ལྡུད་པ།དགོང་རྩྭ་འཕེན་པ།དཀར་ཅ་བཀྲུ་བ་སོགས་རྫོགས་རྒྱུ་མེད་པའི་ཙག་ཙིག་གི་ལས་ཀའི་ཁྲོད་ནས་གོམ་པ་མཚམས་མེད་དུ་བསྒྱུར་བ་ཨ་མ་མཛངས་མ་ཞིག་གི་ཁྱད་ཆོས་རང་བཞིན་དུ་གྲུབ་ཡོད།